ก.พลังงาน แจ้งข่าวไฟฟ้าดับภาคใต้จาก Breaker ระเบิดไม่เกี่ยวเหตุวินาศกรรม
ก.พลังงาน แจ้งข่าวไฟฟ้าดับภาคใต้ จาก Breaker ระเบิดในสถานีไฟฟ้าหาดใหญ่ ยันไม่เกี่ยวเหตุการณ์จากวินาศกรรม เผยขณะนี้เหตุการณ์ไฟฟ้าดับบางส่วนในพื้นที่ภาคใต้ ได้เริ่มทยอยกลับเข้าสู่ภาวะปกติแล้ว
18 ส.ค. 2558

นายสราวุธ แก้วตาทิพย์ ผู้อำนวยการสำนักนโยบายและยุทธศาสตร์ กระทรวงพลังงาน เปิดเผยว่า เมื่อเวลา 12.50 น. ของวันนี้ (19 สค.) กระทรวงพลังงานได้รับการรายงานว่า บริเวณสถานีไฟฟ้าแรงสูง หาดใหญ่ (สฟ.หาดใหญ่2) จังหวัดสงขลา ได้เกิดเหตุการณ์ระบบสวิตซ์ตัดต่อไฟฟ้าขนาดใหญ่ (Breaker) ระเบิดขึ้น ซึ่งเบื้องต้นส่งผลให้โรงไฟฟ้าจะนะ ไม่สามารถส่งกระแสไฟฟ้าเข้าสู่ระบบได้ ทำให้บริเวณพื้นที่ภาคใต้ตอนล่างเกิดเหตุไฟฟ้าดับเป็นบางส่วน ครอบคลุมพื้นที่เป็นวงกว้างหลายจังหวัด
เนื่องจากกำลังผลิตไฟฟ้าในพื้นที่ได้หลุดจากระบบไปประมาณ 1,000 เมกะวัตต์จากเหตุการณ์ครั้งนี้ โดยพื้นที่ที่เกิดเหตุไฟฟ้าดับเป็นบางส่วนนั้น อยู่ในระยะเวลาประมาณ 10 – 35 นาทีตั้งแต่เกิดเหตุการณ์ อาทิ จังหวัดภูเก็ต จังหวัดสงขลา และจังหวัดสุราษฎร์ธานี จังหวัดนราธิวาส และจังหวัดยะลา เป็นต้น
อย่างไรก็ตาม สาเหตุของการเกิดอุบัติเหตุระเบิดบริเวณสถานีไฟฟ้าแรงสูงหาดใหญ่ ครั้งนี้ ยังอยู่ระหว่างตรวจสอบในพื้นที่ และจากการตรวจสอบเบื้องต้น กระทรวงพลังงานขอยืนยันว่า ไม่ได้เกิดจากการวินาศกรรม หรือมีการลอบวางระเบิด และขณะนี้เหตุการณ์ไฟฟ้าดับบางส่วนในพื้นที่ภาคใต้ ได้เริ่มทยอยกลับเข้าสู่ภาวะปกติแล้ว
อย่างไรก็ตาม ปัจจุบันภาคใต้มีกำลังผลิตไฟฟ้าที่ระดับประมาณ 3,115 เมกะวัตต์ โดยมีสถิติการใช้ไฟฟ้าสูงสุดหรือพีคประมาณ 2,350 เมกะวัตต์ ซึ่งกระทรวงพลังงานและหน่วยงานที่เกี่ยวข้อง จะได้พยายามวางแผนป้องกันการใช้ไฟฟ้าในภาคใต้ให้เพียงพอเป็นอย่างดีตามแผน และให้เกิดความมั่นคงด้านพลังงานในอนาคตต่อไป